text: Mand i livsfare efter knivstikkeri
  10 august 2014 kl. 15.39
  En 19-årig mand fra Vejle er søndag eftermiddag indlagt på Odense Universitetshospital med livsfarlige kvæstelser, efter at han søndag morgen blev overfaldet og stukket med en kniv.
  Mandens 19-årige ekskæreste er anholdt og sigtet for drabsforsøg. Hun skal fremstilles i grundlovsforhør mandag. Det oplyser Sydøstjyllands Politi til Ritzau.
  - Det seneste, vi har hørt, er, at han er i livsfare. Jeg kender ikke alle detaljerne om hans skader, men hans ene lunge er i hvert fald klappet sammen, siger vagtchef Stig Simonsen til Ritzau.
  Knivoverfaldet skete på en adresse på Kiddesvej i Vejle umiddelbart inden klokken 9.25, hvor politiet blev alarmeret.
  - Den unge mand bliver pludselig set på gaden af en bilist, som standser og får ham kørt på skadestuen. Han bløder rigtig meget på det tidspunkt og må senere overføres til Odense Universitetshospital, siger Stig Simonsen.
  Politiet anholdt efterfølgende mandens ekskæreste på adressen.
  Gerningsvåbnet blev ifølge vagtchefen fundet af politihunde i en have i området.
  - Det er en kniv. Men jeg ønsker ikke komme ind på, hvilken type kniv der er tale om, siger han.
  Hverken manden eller kvinden er søndag eftermiddag blevet afhørt i sagen. Derfor har politiet endnu ingen oplysninger om, hvad der er gået forud for drabsforsøget.
  